OPINIE 6. Curtea a auditat următoarele: (a) conturile biroului, care cuprind situațiile financiare (6) și rapoartele privind execuția bugetară (7) pentru exercițiul financiar încheiat la 31 decembrie 2016, și (b) legalitatea și regularitatea operațiunilor subiacente acestor conturi, în conformitate cu prevederile articolului 287 din Tratatul privind funcționarea Uniunii Europene (TFUE). Fiabilitatea conturilor Opinia privind fiabilitatea conturilor 7. În opinia Curții, conturile biroului aferente exercițiului încheiat la 31 decembrie 2016 prezintă în mod fidel, sub toate aspectele semnificative, situația financiară a acestuia la 31 decembrie 2016, precum și rezultatele operațiunilor sale, fluxurile sale de numerar și modificările în structura activelor nete pentru exercițiul încheiat la această dată, în conformitate cu dispozițiile regulamentului său financiar și cu normele contabile adoptate de contabilul Comisiei. Aceste norme se bazează pe standardele de contabilitate pentru sectorul public acceptate la nivel internațional. Legalitatea și regularitatea operațiunilor subiacente conturilor Veniturile Opinia privind legalitatea și regularitatea operațiunilor de venituri subiacente conturilor 8. În opinia Curții, operațiunile de venituri subiacente conturilor aferente exercițiului încheiat la 31 decembrie 2016 sunt conforme cu legile și reglementările în vigoare sub toate aspectele semnificative. Plățile Baza pentru opinia cu rezerve 9. Curtea raportează constatări semnificative cu privire la două din cinci proceduri de achiziții importante care au avut loc în 2016 și pentru care plățile au fost efectuate în cursul exercițiului respectiv, astfel cum este descris la punctele 9.1 și 9.2. Aceste situații demonstrează o anumită lipsă de rigurozitate în ceea ce privește procedurile instituite de birou în materie de achiziții: 9.1. La una dintre procedurile de achiziții auditate, care privea prestarea de servicii de transport în baza unui contract-cadru de servicii în valoare de 4 milioane de euro, pentru perioada 2016-2020, au participat trei ofertanți. Biroul solicitase de la doi dintre aceștia să furnizeze informații suplimentare cu privire la unul și același criteriu de selecție. Deși niciunul dintre cei doi ofertanți nu a prezentat informațiile solicitate (CV-urile persoanelor însărcinate cu execuția sarcinii respective la sediul biroului), doar unul a fost exclus din cadrul procedurii pe acest motiv. Contractul a fost atribuit celuilalt ofertant pe baza declarației acestuia că CV-urile relevante aveau să fie furnizate ulterior procedurii de atribuire. Prin urmare, procedura de achiziții nu a respectat principiul egalității de tratament și contractul a fost atribuit unui ofertant care nu îndeplinea toate criteriile de selecție. Contractul-cadru și plățile efectuate în baza acestuia în 2016, în cuantum de 920 561 de euro, sunt, prin urmare, neconforme. 9.2. În februarie 2016, biroul a atribuit în mod direct un contract-cadru privind prestarea unor servicii interimare de sprijin în acțiunile sale de răspuns la criza migrației. Durata contractului era de 12 luni, iar valoarea sa se ridica la 3,6 milioane de euro. Contractul-cadru a fost atribuit unui operator economic preselectat unic, fără să se aplice vreuna dintre procedurile de achiziții prevăzute în Regulamentul financiar al UE (8). În consecință, atribuirea contractului-cadru nu a avut loc în conformitate cu normele UE aplicabile și, astfel, plățile efectuate în baza acestuia în 2016, în sumă de 592 273 de euro, nu sunt conforme. 10. Sumele implicate în legătură cu aspectele descrise la punctele 9.1 și 9.2 reprezintă 2,9 % din totalul cheltuielilor din 2016 ale biroului. Opinie cu rezerve privind legalitatea și regularitatea plăților subiacente conturilor 11. În opinia Curții, cu excepția efectelor aspectelor descrise la punctul 9 care prezintă argumentele care stau la baza exprimării opiniei cu rezerve, plățile subiacente conturilor aferente exercițiului încheiat la 31 decembrie 2016 sunt conforme cu legile și reglementările în vigoare sub toate aspectele semnificative. Responsabilitățile conducerii și ale persoanelor însărcinate cu guvernanța 12. În conformitate cu articolele 310-325 TFUE și cu regulamentul financiar al biroului, conducerea este responsabilă de întocmirea și de prezentarea conturilor pe baza standardelor de contabilitate pentru sectorul public acceptate la nivel internațional, precum și de legalitatea și regularitatea operațiunilor subiacente conturilor. Această responsabilitate include conceperea, implementarea și menținerea controalelor interne necesare pentru întocmirea și pentru prezentarea unor situații financiare care să nu fie afectate de denaturări semnificative, fie rezultate din acte de fraudă, fie rezultate din erori. Conducerea are, în egală măsură, responsabilitatea de a se asigura că activitățile, operațiunile financiare și informațiile reflectate în situațiile financiare sunt conforme cu dispozițiile care le reglementează. Responsabilitatea finală pentru legalitatea și regularitatea operațiunilor subiacente conturilor aparține conducerii biroului. 13. În ceea ce privește întocmirea conturilor, conducerea este responsabilă de evaluarea capacității biroului de a-și continua activitatea, prezentând, după caz, aspectele relevante pentru continuitatea activității și utilizând principiul contabil al continuității activității. 14. Persoanele însărcinate cu guvernanța sunt responsabile de supravegherea procesului de raportare financiară al biroului. Responsabilitatea auditorului cu privire la auditul conturilor și al operațiunilor subiacente 15. Obiectivul Curții este, pe de o parte, de a obține o asigurare rezonabilă referitor la prezența sau la absența unor denaturări semnificative în cadrul conturilor biroului și la conformitatea operațiunilor subiacente cu legile și reglementările în vigoare și, pe de altă parte, de a furniza Parlamentului European și Consiliului sau, după caz, altor autorități responsabile de descărcarea de gestiune, o declarație de asigurare cu privire la fiabilitatea conturilor și la legalitatea și regularitatea operațiunilor subiacente acestora, pe baza auditului său. Asigurarea rezonabilă reprezintă un nivel de asigurare ridicat, dar nu este o garanție a faptului că auditul va detecta întotdeauna eventualele denaturări semnificative sau neconformități existente. Acestea pot apărea ca rezultat fie al unei fraude, fie al unei erori și sunt considerate a fi semnificative dacă se estimează, în mod rezonabil, că ele ar putea, în mod individual sau agregat, influența deciziile economice pe care utilizatorii conturilor le pot lua pe baza acestora. 16. Auditul implică aplicarea unor proceduri în vederea obținerii de probe de audit privind sumele și informațiile prezentate în conturi și privind legalitatea și regularitatea operațiunilor subiacente acestora. Procedurile de audit sunt alese pe baza raționamentului auditorului, care include evaluarea riscurilor ca în cadrul conturilor să se regăsească denaturări semnificative sau ca la nivelul operațiunilor subiacente să existe neconformități semnificative cu cerințele din legislația Uniunii Europene, fie că aceste denaturări sau neconformități rezultă din acte de fraudă, fie că rezultă din erori. Atunci când evaluează aceste riscuri, auditorul analizează controalele interne relevante pentru întocmirea și prezentarea fidelă a conturilor și pentru legalitatea și regularitatea operațiunilor subiacente, scopul fiind însă acela de a defini proceduri de audit corespunzătoare în raport cu circumstanțele date, și nu de a exprima o opinie cu privire la eficacitatea controalelor interne respective. Auditul include, în egală măsură, aprecierea caracterului adecvat al politicilor contabile utilizate și a caracterului rezonabil al estimărilor contabile elaborate de conducere, precum și evaluarea prezentării globale a conturilor. 17. În ceea ce privește veniturile, Curtea verifică finanțarea primită de la Comisie și evaluează procedurile instituite de birou pentru colectarea taxelor și a altor venituri, dacă este cazul. 18. În ceea ce privește cheltuielile, Curtea examinează operațiunile de plăți la momentul la care cheltuielile au fost suportate, înregistrate și acceptate. Examinarea acoperă toate categoriile de plăți, cu excepția plăților în avans, la momentul la care sunt efectuate. Plățile în avans sunt examinate în momentul în care beneficiarul fondurilor furnizează justificarea pentru utilizarea lor corespunzătoare, iar biroul acceptă această justificare prin închiderea și validarea plății în avans, indiferent dacă acest lucru are loc în același exercițiu sau ulterior. 19. La întocmirea prezentului raport și a declarației de asigurare, Curtea a luat în considerare activitatea de audit desfășurată de auditorul extern independent cu privire la conturile biroului, în conformitate cu prevederile articolului 208 alineatul (4) din Regulamentul financiar al UE (9).